|  |  |
| --- | --- |
|  | **Pesterzsébet-Központi Református**  **Egyházközség**  1204 Budapest, Ady E. u. 81.  Tel/Fax: 283-0029  www.pkre.hu |
| ***1893-2020*** |  |

Pesterzsébet, 2020. február 2.

***Kreisz János***

**Az Atya dolgaival foglalkozz!**

**Lectio:**János 2; 41-52

***„Az ő*** *(Jézus)* ***szülei pedig évenként feljártak Jeruzsálembe a húsvét ünnepére.***

***És mikor tizenkét esztendős lett, fölmenének Jeruzsálembe az ünnep szokása szerint;*** ***És mikor eltelének a napok, mikor ők visszatérének, a gyermek Jézus visszamarada Jeruzsálemben; és nem vevék észre sem József, sem az ő anyja;***

***Hanem azt gondolván, hogy az úti társaságban van, egy napi járó földet menének, és keresék őt a rokonok és az ismerősök között;*** ***És mikor nem találák őt, visszamenének Jeruzsálembe, hogy megkeressék.***

***És lőn, hogy harmadnapra megtalálták őt a templomban, a doktorok között ülve, amint őket hallgatta, és kérdezgette őket.*** ***És mindnyájan, akik őt hallgatták, elálmélkodának az ő értelmén és az ő feleletein.*** ***És meglátván őt, elcsodálkozának, és monda néki az ő anyja: Fiam, miért cselekedted ezt velünk? Ímé atyád és én nagy bánattal kerestünk téged.***

***Ő pedig monda nékik: Mi dolog, hogy engem kerestetek? Avagy nem tudjátok-é, hogy nékem azokban kell foglalatosnak lennem, amelyek az én Atyámnak dolgai?***

***De ők nem érték e beszédet, amit ő nékik szóla.*** ***És aláméne velök, és méne Názáretbe; és engedelmes vala nékik. És az ő anyja szívében tartá mind ezeket a dolgokat.***

***Jézus pedig gyarapodék bölcsességben és testének állapotjában, és az Isten és emberek előtt való kedvességben.”***

**Alapige:** Lukács 2; 49B

*Jézus mondja:* ***„Avagy nem tudjátok-é, hogy nékem azokban kell foglalatosnak lennem, amelyek az én Atyámnak dolgai?”***

**Mi** emberek a 21. században **szeretjük a nagy történeteket**. Látni azt, hogy megszületik valaki, és sanyarú sorsa ellenére végül magasra emelkedik és elnyeri méltó jutalmát élete végén. **Nos az ókori ember nem ilyen volt.** Ha vesszük a fáradtságot, és elolvasunk egy ókori élettörténetet, akkor arra lehetünk figyelmesek, hogy a születés, **a fiatalkor szinte sosincsen benne**, sokkal inkább az illető „aktív” éveit domborítják ki. **A tanítását, a tetteit, és végül a halálát,** ami hitelesíti az utókor számára az ember életét. Ezért van az, hogy nagy gondolkodók fiatalkoráról szinte semmit nem tudunk. Elég csak a nagy bölcs, Szókratészre vagy Platónra gondolni a legnagyobbak közül. **A tanításukon és a halálukon kívül szinte semmit nem tudunk róluk.**

Mert az akkori történetírást nem érdekelte a fiatal kor és a gyermeki dolog. **És valljuk meg, hogy Jézus fiatalkorából is, csak ennyi maradt ránk,** amit az imént felolvastam, amit Lukács evangélista lejegyzett. **Miért írja le Lukács, ezt a látszólag nem túl fontos jelenetet Jézus életéből?** Hiszen nem volt divat akkoriban. **Miért nem úgy írja meg, mint Márk,** a kor szokásainak megfelelően, hogy egyből a 30 éves Jézus van előttünk, szolgálata kezdetén? **Erre a kérdésre Mária a válasz**.

Azt olvastuk az Igében, hogy *„És az ő anyja szívében tartá mind ezeket a dolgokat.”* Lukács evangélistáról pontosan tudjuk azt, hogy ő nem volt szemtanúja a Jézus eseményeknek, azonban, ahogyan ő fogalmaz, *mindennek pontosan utánajárt*. Ez pedig azt jelenti, hogy **Máriával rengeteget beszélgethetett**, hiszen hogyan is írhatná le ezt a történetet, ha nem az édesanya az, aki elmondja neki. Mária pedig fontosnak tartotta, hogy elmondja ezt a történetet. *„Avagy nem tudjátok-é, hogy nékem azokban kell foglalatosnak lennem, a melyek az én atyámnak dolgai?”* **Ezt forgatta a szívében Mária, és mai Igehirdetésen erre a jézusi mondatra fogunk figyelni. Miért is fontos az, hogy az „Atya dolgaira” figyeljünk?**

A Szent családot épp **úton** találjuk **Jeruzsálem felé**. A kor szokásainak megfelelően cselekedtek, hiszen az igazán hithű zsidó emberek **évente egyszer elzarándokoltak Jeruzsálembe**, a Templomhoz. Ilyenkor szerte az akkori világból érkeztek a diaszpórában élők is, így Jeruzsálem élete a húsvét ünnepén megpezsdült. **Az oka ennek az volt, hogy ilyenkor mutatták be az áldozataikat Istennek**, hiszen ezt csak a Jeruzsálemi nagy templomban tehették meg. **Egy egyszerű zsinagógában nem volt szabad áldozni.** És ez volt az első alkalom, amikor a 12 éves Jézust is magukkal vitték.

Ennek az oka, és ígérem hamarosan vége a kortöri órának, hogy egy zsidó fiatal, 12-13 évesen vált valóságosan a szövetség gyermekévé. Hiszen ennyi idősen már képes betartani a parancsolatokat. **Tehát mondhatnánk azt is, hogy Jézus konfirmandus korba lépett, így a szülei vitték is az első áldozására.** És nagyon is helyesen tette Mária és József, hogy felvitték a Templomba a 12 éves Jézust. **Helyes és Isten szerint való volt a gondolat, hogy a fiatal, aki már megérti a törvényt, aki már értegeti, hogy mi is történik a világban, azt fel kell vinni és meg kell Őt ismertetni azzal, amiben ők is hisznek.** Ez az Úr akarata szerint való volt akkor is, és ma is az.

**Ezért mondja Jézus azt, hogy:** *„Tegyetek tanítványokká minden népeket…”* Mert kedves az Isten előtt. **Emiatt van ma hitoktatás**, **ezért** **járatjuk gyermekeinket konfirmációs előkészítő alkalmakra**, ifjúsági táborokba mert az **Úristen akarata szerint való az, hogy tovább adjuk azt, amit mi már értünk és hiszünk.** Hihetetlenül fontos.

**De mi volt pontosan ez,** amit Jézusnak akartak továbbadni Mária és József? **Azt olvassuk, hogy Jézust a húsvét** ünnepére viszik fel szülei. Ez a húsvét, a zsidók legnagyobb ünnepe volt akkor, és ma is az. **A pászka ünnepe**. Az Egyiptomból való szabadulás ünnepe. Ekkor **hálát adtak** Jahve szabadításáért, és **áldozatot mutattak** **be** neki egy teljes héten keresztül, hogy bocsássa meg a bűneiket. Csak, **hogy ezt az áldozást, egy picit közelebb hozzam** magunkhoz, olyasmi lehetett a **jelentősége, mint ma az úrvacsorának**. Hogy ha az **úrvacsorában igaz bűnbánattal** veszed a kenyeret és a bort, akkor le tudod tenni a bűneidet. **Erre az ünnepre vitték fel a fiatal Jézust. Helyes volt az a lelkület, az a gondolat, ami Máriát és Józsefet vezette a Templomba.**

És itt most hadd álljak meg egy pillanatra, mert kérdeznem kell valamit. **Te miért jöttél a templomba?** Félreértés ne essék, nagyon jó, hogy itt vagy, de miért jöttél? **Miért megy ma egy ember templomba?** Van egy rövid történet miszerint: „Egy fiatal hölgy egyszer megkérdezte a munkatársától: *„Miért mész templomba minden vasárnap? Történik ott valami, ami máshol nem? És ha igen, akkor minden vasárnap ilyen?” Az idősebb hölgy igy válaszolt: „Ami történik, csupán annyi, hogy találkozom Istennel és beszélek Vele. Vele, akit Jézus által ismertem meg. Isten azonban nem csak a templomban találkozik velem. Bár be kell, hogy valljam, hogy a legtöbb találkozóról lemaradok. Úgy látom, hogy napjaim többségét egyfajta kábulatban élem, mintha alvajáró lennék vagy robotpilóta vezetne. Azért járok templomba, hogy emlékeztessem magam erre az igazságra.”*

*A fiatal hölgy ekkor megkérdezte. „Tehát minden héten jársz templomba és ott találkozol Istennel és szól hozzád?” Az idős hölgy így válaszolt: „Minden vasárnap ott vagyok. Nyolc alkalomból egyszer találkozom Istennel és akkor szól is hozzám.” A fiatal hölgy erre azt kérdezte: „Akkor miért mégy minden vasárnap?” „Azért megyek minden vasárnap - válaszolta - mert soha nem tudom, hogy a következő istentisztelet nem e egy találkozás lesz Istennel.”*

Még egyszer felteszem a kérdést. Te miért jöttél a templomba? **Mi tehát a helyes lelkület és gondolat, amivel jó menni a templomba?** Hogy **dicsérjük** és magasztaljuk az Istent. Hogy az Isten valamit **üzenjen nekünk**, **válaszokat kapni** a kérdéseinkre, ha vannak. Röviden, ahogyan a 12 éves Jézus mondta: az **Atya** **dolgaival foglalkozni.**

**Az ünnep leteltével azt várnánk, hogy a Szent család elindul közösen haza a templomból, és mennek haza Galileába. Csak, hogy az, Aki szentté teszi a családot, hiányzik.** Jézus nélkül indulnak el a templomból. És álljunk meg itt egy pillanatra. Hogyan történhet meg az, hogy **minden tökéletes**, szó szerint minden. **Jézus túl van az első nagy sátoros ünnepén**, valószínűleg áldozatot is mutattak be, a **szülei bevitték a templomba**, egyszóval tényleg **minden tökéletes**, **és a hazafelé tartó úton** **Jézus már nem volt velük**. Mi lehetett a baj? **Jézus miért nem volt már velük?** Talán mert **Jézus szófogadatlan lett volna?** Dehogy is. Sőt éppen ellenkezőleg, példát ad ebben is. **Az volt a probléma, hogy AHOGYAN Mária és József elmentek, az nem volt az Úr akarata szerint való.** Mert milyen érdekes, hogy **Jézus a templomban még velük van.** Akkor még azt, és úgy teszi Mária és József ahogyan és amit kell. **De amint kilépnek, AHOGYAN kilépnek, Jézus már nincsen velük.**

**Mi volt a baj** azzal, ahogyan elindulnak hazafelé Máriáék? Ugye beszéltük korábban, hogy a pászka ünnepén találjuk őket. A zsidók legnagyobb ünnepén. A törvény szerint áldozatot mutattak be az Istennek. Hallgatták az Igét, énekelték a Zsoltárokat, ünnepelték és dicsőítették az Istent. És mégis rosszul indulnak neki a hazaútnak. Jézus nem tart már velük. **A templomban elvesztették Jézust**. **Hogyan lehet rosszul elindulni a templomból haza?** Hogyan indultak el Máriáék? Kicsit közelebb hozva magunkhoz a kérdést, hogy megértsük hová szeretnék kilyukadni.

**Miért van az, hogy egy ünnepi istentisztelet**, de még csak egy átlag vasárnapi istentisztelet után sokszor olyan az, hogy kilépünk a templom ajtaján, és útközben **hazafelé már egészen máshol járnak gondolataink?** **Miért van az, hogy egy úrvacsorás istentisztelet után hazafelé az autóban ülve már egészen más dolgokkal foglalkozunk.** Hiszen **nem annak kellene következni** egy istentisztelet után különösen ünnepi istentisztelet után, **hogy az Atya dolgaival foglalkozunk?** Ahogyan az Jézus tette. Mária és József nem jól indultak haza a templomból. **Nem azzal foglalkoztak, amivel kellett volna**. Kicsit úgy voltak vele, mint a katolikus testvéreink az istentisztelet után, hogy **„Mint, ha mise történt volna.”**

Félreértés ne essék, **nem a hazamenéssel van a baj**. Nem azzal, hogy istentisztelet után nem maradunk itt bent a templomban. **A helyben lakó lelkészek sem biztos, hogy feltétlenül díjaznák a dolgot**. Nem erről van szó. Hanem arról, hogy ha helyes lelkülettel és gondolattal jöttél ide a templomba, hogy találkozz az Istennel, hogy kérdezd Őt, hogy figyelsz arra, hogy mit akar üzenni, **akkor nem mehetsz utána úgy el, mintha semmi sem történt volna.** **Mert történt**. **Ha pedig történik akkor azzal foglalkozni kell, ahogyan Jézus is tette.** *„Avagy nem tudjátok-é, hogy nékem azokban kell foglalatosnak lennem, a melyek az én atyámnak dolgai?”* Ez a lényege, **így tudsz helyesen indulni** hazafelé. Hogy szólt hozzád az Isten. Mindenkihez szól. Vagy így vagy úgy, de szól.

**Akkor indulsz helyesen, hogy ha azzal foglalkozol, amik az Atyának a dolgai.** Amit üzent neked. Hogy meg akarod érteni azt, amit üzent. **A mai templomos népünk nagy problémája az**, hogy ha valami nehézség, baj adódik az életében, és keresi élete eseményeire Isten válaszát, akkor a **saját gondolataiból indul ki**. A múlt héten hallhattunk erről itt vasárnap, *„nekem az Úr ezt mondta”* amikor belemagyarázom a saját gondolatomat az Isten Igéjébe. **Miközben még Jézus sem a saját gondolataiból indul ki.** Mindig az Atya gondolataiért ment. Nézzétek a 12 éves Jézust, vagy a pusztában amikor böjtöl, vagy amikor elvonul a hegyre imádkozni, vagy a Gecsemáné kertjében. Mindig az Atya dolgaiért megy. Az Atya gondolataiért. *„Ne az én akaratom legyen meg hanem a Tiéd.”* **Úgy és akkor tudsz helyesen hazafelé indulni a templomból, hogy ha az Atya dolgaival foglalkozol.**

**Mielőtt azonban elítélnénk Józsefet és Máriát, gondoljuk meg**, **milyen könnyen megtesszük vándorlásunk egy napját azt** **feltételezve, hogy Jézus a társaságunkban van, miközben régen elveszítettük már Vele a kapcsolatot**. Egy napi járóföld után veszi észre a család, hogy baj van, Jézus nincsen itt. **Nem lehetett egy egyszerű helyzet.** Gondoljatok bele egy pillanatra. Egy **óriási karaván**, egy napja halad már, amikor feltűnik, hogy a 12 éves gyermek nincsen meg. **Szülőként rettenetes érzés** lehetett. Majd indulás vissza Jeruzsálembe, **megint plusz egy nap**, **és mire** **Jeruzsálemben** megtalálták még egy nap.

**Miért van az, hogy olyan sokszor van úgy, hogy** **azt hisszük, Jézussal megyünk az úton, közben már régen nem?** Fontos ezt a kérdést feltennünk, mert később segítségünkre lehet. Miért van tehát olyan sokszor az, hogy azt hisszük, hogy Jézussal megyünk az úton, közben pedig már régen nincsen velünk? **A válasz abban rejlik, amit Mária és József gondol az úton** „*És mikor eltelének a napok, mikor ők visszatérének, a gyermek Jézus visszamarada Jeruzsálemben, és nem vevék észre sem József, sem az ő anyja. Hanem azt gondolván, hogy az úti társaságban van…”*

**Rutinná vált az, hogy Jézus velük van.** Rutinná vált az, hogy Jézus megy velük az úton. Ha becsületesek vagyunk önmagunkkal szemben akkor be kell látnunk azt, hogy **velünk hányszor** és hányszor **történik meg ez. Amikor már van valamennyi ismeretünk a hitről, megvannak a bejáratott Igék, amiket bármikor bármilyen helyzetben előtudunk venni.** De megmaradunk ezen a szinten. Kifelé bár sokszor úgy tűnhet, még önmagunknak is, hogy ez igen. **Annyira Jézussal vagyok, hogy ennél** **jobban már nem is lehetnék Jézussal.** És általában ilyenkor szokott az történni, hogy **„Jézus, hol vagy?”** Jézus nincs itt. Nagyon vigyázz erre! **Nehogy rutinná váljon benned az, hogy Jézus melletted van. Mert amint rutinná válik, már el is tűnt mellőled.** Ezt élte át Mária és József is.

**Jézus legnagyobb megdöbbenésükre a templomban volt**, és ült a doktorok, a tanítók között és kérdezgette őket Isten dolgairól. Van még itt ebben egy óriási üzenet. Hol találják meg újból Jézust Máriáék? *„És lőn, hogy harmadnapra megtalálták őt a templomban, a doktorok között ülve, amint őket hallgatta, és kérdezgette őket.”* – mondja az ige. **Jézust a templomban találják meg, de nem ez az igazán fontos, hanem az, hogy mivel foglalkozik Jézus?** Kérdezgeti a doktorokat, a tanítókat Istenről. Azt mondja Jézus Máriáéknak: *„Avagy nem tudjátok-é, hogy nékem azokban kell foglalatosnak lennem, a melyek az én atyámnak dolgai?”*

**Azt teszi, amit a szüleinek is tennie kellett volna a pászka után, az Atya dolgaira figyel**. Arról kérdez, arról gondolkozik. de mi számunkra az üzenet ebben? **Az kedves testvérek, hogy ez a történet egy térképet ad a kezünkbe, ami Jézushoz vezet bennünket.** Mire gondolok? **Jézust csak ott találatot meg, hogy ha a mennyei Atya dolgaival foglalkozol.** Hogy ha olyan helyre mész, ahol az Atya dolgaival foglalkoznak. **Jézust ott meg fogod találni. Mert az Atyának minden gondolata és akarata Jézus.** A Jézus pontosan tudja, hogy mi fog vele történni, hogy mire készíti őt az Atya. Ezért van ott Jézus a templomban és foglalkozik az Atya dolgaival.

Az Atya gondolata és akarata Jézus. Minden, amit Jézus tett. **Ezért, ha az Atya dolgaival foglalkozol Jézushoz fogsz jutni**. **Mert az Atya gondolata és akarata az Jézus. És ez a Jézus, hogy ha megtalálod, utána veled megy haza.** Ahogyan a történet végén is olvassuk: *„És aláméne velök, és méne Názáretbe”.* **Ha ez a csoda egy emberrel megtörténik, hogy Jézus vele együtt hazamegy, akkor mondja azt az ige,** hogy: *„Ma lett üdvössége ennek a háznak.”* Én kívánom mindannyiunknak tiszta szívből azt, hogy tudjunk az Atya dolgaira figyelni mindig, hogy ezzel egészen Jézusig jussunk, hogy a mi házunknak is üdvössége lehessen.

Ámen!